Publicare a unei cereri de aprobare a unei modificări care nu este minoră a caietului de sarcini al unui produs, în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2021/C 514/04)

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1), în termen de trei luni de la data prezentei publicări.

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„Carne Mertolenga”

Nr. UE: PDO-PT-0212-AM01 – 1 martie 2018

DOP (X) IGP ( )

1. Grupul solicitant și interesul legitim

Associação de Criadores de Bovinos Mertolengos [Asociația crescătorilor de bovine Mertolenga]

Grupul este compus din producători de „Carne Mertolenga” și, prin urmare, are un interes legitim să depună o cerere de modificare.

Adresă: Rua Diana de Liz Horta do Bispo Apartado 466 7006-806 Évora Țara: Portugalia

Tel. +351 266711222

E-mail: geral@mertolenga.com

2. Statul membru sau țara terță

Portugalia

3. Rubrica din caietul de sarcini care face obiectul modificării (modificărilor)

☐ Denumirea produsului

☒ Descrierea produsului

☐ Aria geografică

☒ Dovada originii

☒ Metoda de obținere

☐ Legătura

☒ Etichetarea

☒ Altele: eliminarea dispozițiilor privind introducerea pe piață, actualizarea informațiilor privind organismul de control și eliminarea dispozițiilor privind neregulile și căile de atac

4. Tipul modificării (modificărilor)

☐ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012

☒ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012

5. Modificare (modificări)

5.1. Descrierea produsului

1. Modificare

Modificarea nr. 1: Eliminarea cuvântului „refrigerată” din descrierea produsului

Motivul: Cuvântul „refrigerată” trebuie eliminat, astfel încât carnea de vită cu DOP „Carne Mertolenga” să poată fi prezentată sub formă de bucăți congelate. Acest lucru reprezintă un răspuns la evoluția pieței în ceea ce privește modul în care este prezentat produsul.

Textul original: „Carne refrigerată provenită de la animale din rasa Mertolenga...”

Textul modificat: „Carne provenită de la animale din rasa Mertolenga...”

2. Modificare

Modificarea nr. 2: Înlocuirea cuvintelor „clasificarea materiilor prime” cu „categorii de vârstă”

Motivul: Cuvintele „categorii de vârstă” sunt mai adecvate în text, deoarece se face trimitere doar la vârsta animalelor în momentul sacrificării.

Textul original: „Clasificarea materiilor prime:”

Textul modificat: „Categorii de vârstă:”

3. Modificare

Modificarea nr. 3: Eliminarea trimiterilor la greutatea carcasei din categoriile de vârstă

Motivul: Potrivit Regulamentului (CE) nr. 700/2007 al Consiliului din 11 iunie 2007, greutatea animalelor la sacrificare pare să fie mai puțin importantă pentru determinarea caracteristicilor cărnii provenite de la acestea. Regulamentul respectiv nu definește intervale de greutate pentru carcase. Prin urmare, limitele de greutate a carcaselor pentru diferitele categorii de vârstă incluse în caietul de sarcini al produsului trebuie eliminate.

4. Modificare

Modificarea nr. 4: Clarificarea intervalelor de vârstă pentru categoriile vitela (vițel) și novilho (tăuraș)

Motivul: Această modificare clarifică faptul că limita superioară a intervalului de vârstă este inclusă în categoria respectivă.

Textul original: „Interval de vârstă: 6-10 luni”.

Textul modificat: „Interval de vârstă: peste 6 luni și maximum 10 luni”.

Textul original: „Interval de vârstă: 15-30 de luni”.

Textul modificat: „Interval de vârstă: peste 15 luni și maximum 30 de luni”.

5. Modificare

Modificarea nr. 5: Includerea categoriei de vârstă vitelão (bovină tânără)

Motivul: În textul original al caietului de sarcini, există o lacună între categoriile de vârstă vitela (vițel, 6-10 luni) și novilho/novilha (tăuraș/junincă, 15-30 de luni). Lacuna a apărut din cauza unei greșeli a autorului textului, deoarece categoria de vârstă vitelão (bovină tânără) nu era foarte relevantă pe piața cărnii de vită din Portugalia la momentul respectiv. De atunci, piața portugheză apreciază mai mult carcasele de bovine mai ușoare. Acest lucru a creat o nouă oportunitate de producție, la fel ca și categoria de vârstă vitela (vițel) deja prevăzută în caietul de sarcini al produsului. Producția acestui tip de carcase este adecvată, având în vedere potențialul de creștere al bovinelor din rasa Mertolenga. Deoarece rata lor de creștere după înțărcare este mai lentă decât cea a altor rase mai specializate (în medie, 937 g/zi), intervalul de vârstă pentru categoria de vârstă vitelão (bovină tânără) este definit ca fiind între limita superioară definită pentru categoria de vârstă vitela (vițel) și limita inferioară definită pentru categoria de vârstă novilho/novilha (tăuraș/junincă) la momentul sacrificării.

Textul original: (inexistent)

Textul modificat: „Vitelão (bovină tânără) – animale care, la momentul sacrificării, prezintă următoarele caracteristici: Interval de vârstă: peste 10 luni și maximum 15 luni”.

6. Modificare

Modificarea nr. 6: Reunirea categoriilor de vârstă novilho (tăuraș) și novilha (junincă) într-o singură categorie de vârstă, novilho/novilha (tăuraș/junincă)

Motivul: După eliminarea trimiterilor la greutatea carcaselor, distincția dintre categoriile de vârstă novilho (tăuraș) și novilha (junincă) nu mai este evidentă și nu are sens ca această carne de vită să fie prezentată consumatorului în diferite categorii. Prin urmare, acestea trebuie reunite într-o singură categorie.

Textul original: „Novilho (tăuraș) – masculi care, la momentul sacrificării, prezintă următoarele caracteristici: Interval de vârstă: 15-30 de luni / Greutatea carcasei: între 200 și 250 kg. Novilha (junincă) – femele care, la momentul sacrificării, prezintă următoarele caracteristici: Interval de vârstă: 15-30 de luni / Greutatea carcasei: între 180 și 220 kg”.

Textul modificat: „Novilho/novilha (tăuraș/junincă) – animale care, la momentul sacrificării, prezintă următoarele caracteristici: Interval de vârstă: peste 15 luni și maximum 30 de luni”.

7. Modificare

Modificarea nr. 7: Eligibilitatea altor categorii de vârstă

Motivul: În urma punerii în aplicare a planului de îmbunătățire a rasei, în special a utilizării inseminării artificiale, precum și a altor măsuri tehnice, valoarea zootehnică a animalelor din rasa Mertolenga s-a îmbunătățit semnificativ. Acest lucru înseamnă că și compoziția carcaselor s-a îmbunătățit, chiar și în cazul animalelor mai în vârstă.

Prin urmare, caracteristicile actuale inerente rasei permit această modificare a categoriilor și includerea unor noi categorii de vârstă.

Textul original: (inexistent)

Textul modificat: „Carcasele animalelor din alte categorii de vârstă sunt, de asemenea, eligibile pentru certificare”.

8. Modificare

Modificarea nr. 8: Identificarea categoriilor de carcase permise, având în vedere modificările propuse pentru categoriile de vârstă

Motivul: Această modificare este efectuată pentru a asigura coerența textului caietului de sarcini cu modificările 5, 6 și 7 și pentru a permite o identificare mai obiectivă a categoriilor eligibile pentru certificare ca DOP „Carne Mertolenga”.

Textul original:

„Novilho (tăuraș): se exclud categoriile peste «E» și sub «P» (inclusiv). Novilha (junincă): aceleași restricții ca și în cazul tăurașului. Vitela (vițel): se exclud categoriile peste E (inclusiv).”

Textul modificat: „Novilho/novilha (tăuraș/junincă): se permit categoriile U, R și O. Alte categorii de vârstă: se permit categoriile U, R, O și P.”

9. Modificare

Modificarea nr. 9: Identificarea „sferturilor de carcasă” ca formă de prezentare permisă

Motivul: Forma de prezentare „sfert de carcasă” trebuie adăugată ca răspuns la piață și la modul în care aceasta se schimbă. Produsul cu DOP „Carne Mertolenga” părăsește abatorul sub formă de carcase, de semicarcase sau de sferturi de carcasă.

Textul original: „Carcase sau semicarcase.”

Textul modificat: „Carcase, semicarcase sau sferturi de carcasă.”

10. Modificare

Modificarea nr. 10: Eliminarea trimiterii la Regulamentul (CEE) nr. 1026/91 al Consiliului

Motivul: Eliminarea trimiterii la legislația caducă.

Textul original: „Grila comunitară de clasificare a carcaselor se adoptă în conformitate cu Regulamentul (CEE) nr. 1026/91 al Consiliului, sub rezerva următoarelor restricții”.

Textul modificat: „Sunt permise carcasele clasificate în următoarele categorii”.

5.2. Dovada originii

1. Modificare

Modificarea nr. 11: Eliminarea obligației ca producătorii să facă parte din grup și ca aceștia să sacrifice numai animale din aria geografică ce corespunde DOP „Carne Mertolenga”

Motivul: Eliminarea dispozițiilor care nu sunt conforme cu legislația.

Textul original: „Exploatațiile producătorilor membri trebuie să fie situate în interiorul regiunii delimitate, aceasta fiind o condiție necesară pentru ca producătorii să poată adera la grup.”

Textul modificat: (eliminat).

Textul original: „Fermierii membri se angajează în scris să sacrifice doar animale din aria geografică în cauză.”

Textul modificat: „Producătorii se angajează în scris să prezinte pentru certificare doar animale născute și crescute în aria geografică în cauză.”

2. Modificare

Modificarea nr. 12: Eliminarea cerinței de identificare a animalelor prin tatuare

Motivul: Dispoziție caducă. În prezent, în registrul genealogic, se utilizează două sisteme de identificare a animalelor eligibile pentru certificarea DOP „Carne Mertolenga”: două crotalii auriculare cu numărul SIA (numărul oficial de identificare) și identificarea electronică (în acest caz, numai pentru adulți). Normele în vigoare privind identificarea și manipularea bovinelor permit o trasabilitate perfectă a originii animalelor.

Textul original: „Utilizarea tatuajelor pentru identificarea animalelor, înscrierea în registrul de nașteri și în registrul genealogic, crotaliile auriculare metalice (numărul SIA), documentele de transport și respectarea normelor de inspecție relevante în vigoare vor permite determinarea exactă a originii cărnii destinate certificării.”

Textul modificat: „Sistemul prin care sunt înscrise animalele în registrul genealogic și respectarea normelor de inspecție relevante în vigoare vor permite determinarea exactă a originii cărnii destinate certificării.”

5.3. Metoda de producție

1. Modificare

Modificarea nr. 13: Actualizarea trimiterii la registrul genealogic

Motivul: În conformitate cu regulamentul actualizat privind registrul genealogic pentru rasa de bovine Mertolenga, în temeiul Regulamentului (UE) 2016/1012 din 8 iunie 2016, scopul acestei modificări este ca, în caietul de sarcini al DOP „Carne Mertolenga”, să se ia în considerare toate animalele din rasa Mertolenga care au fost înscrise în registrul genealogic, inclusiv cele înscrise în registrul original, deoarece acestea nu sunt înscrise în registrul de nașteri.

Textul original: „Carne obținută exclusiv de la bovine din rasa Mertolenga care au fost înscrise în registrul de nașteri.”

Textul modificat: „Carne obținută exclusiv de la bovine din rasa Mertolenga care au fost înscrise în registrul genealogic.”

Textul original: „În conformitate cu normele registrului genealogic pentru rasa de bovine Mertolenga, înscrierea unui animal în registrul de nașteri implică faptul că acesta este tatuat cu un număr de identificare și că este descendentul unor părinți înregistrați.”

Textul modificat: „În conformitate cu normele registrului genealogic pentru rasa de bovine Mertolenga, înregistrarea unui animal implică faptul că acestuia i s-a atribuit un număr unic de identificare și că este descendentul unor părinți înregistrați.”

2. Modificare

Modificarea nr. 14: Eliminarea dispozițiilor privind omogenitatea loturilor care urmează să fie sacrificate

Motivul: Acest punct este eliminat pentru a se păstra coerența cu modificările propuse cu privire la descrierea produsului, unde trimiterile la greutatea carcasei pentru fiecare categorie de vârstă au fost eliminate.

Textul original: „Omogenitatea loturilor care urmează să fie sacrificate. Intervalul de greutate în cadrul loturilor: 50 kg. Intervalul de vârstă din cadrul loturilor: 4 luni”.

Textul modificat: (eliminat).

3. Modificare

Modificarea nr. 15: Actualizarea dispozițiilor privind refrigerarea

Motivul: În vederea garantării conformității cu Decretul-lege nr. 158/97, perioada de răcire de 10 ore la 1 °C a fost prelungită la 24 de ore la 0-2 °C pentru a se asigura că inspecția veterinară post-mortem este urmată de o perioadă de răcire la abator pentru a garanta o temperatură a întregii cărni de cel mult 7 °C, după o curbă de refrigerare care să asigure o scădere continuă a temperaturii. Umiditatea relativă și viteza de circulație a aerului ar trebui, de asemenea, să asigure că nu se face condens pe nicio parte a suprafeței carcasei. Pentru tranșare, dezosare, fasonare, feliere, ambalare și împachetare, temperatura cărnii la începutul procesului trebuie să fie cuprinsă între 0 °C și 2 °C. Bucățile și feliile, cuburile sau fâșiile ambalate în vid sau în atmosferă protectoare trebuie păstrate la o temperatură cuprinsă între 0 °C și 4 °C. Răcirea, manipularea și prelucrarea carcaselor trebuie efectuate în conformitate, în special, cu capitolele V și VII din Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală.

Textul original: „Timp de 10 ore la 1 °C.”

Textul modificat: „Carcasele trebuie răcite lent, la temperaturi cuprinse între 0 °C și 2 °C, pe parcursul a 24 de ore, astfel încât masa musculară internă să atingă o temperatură de cel puțin 7 °C înainte de tranșare.”

4. Modificare

Modificarea nr. 16: Actualizarea dispozițiilor referitoare la maturare

Motivul: Pentru a asigura frăgezimea ridicată a produsului asociată cu nevoile marilor comercianți cu amănuntul, intervalul minim de timp între sacrificare și vânzarea către consumator a fost redus de la 4 zile la 3 zile, deoarece acest lucru nu afectează calitatea produsului, este benefic pentru canalele de comercializare și asigură răcirea maselor musculare după sacrificare. Întregul proces de maturare care se aplică cărnii provenite de la animale care fac obiectul DOP „Carne Mertolenga” trebuie să respecte în mod obligatoriu dispozițiile Regulamentului (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală. Se elimină trimiterea la perioada de maturare ideală, deoarece este o referință orientativă, fără statut de reglementare.

Textul original: „Perioada ideală de maturare a cărnii este de 7 zile la 1 °C, însă carnea poate fi oferită spre vânzare consumatorului la 4 zile după sacrificare.”

Textul modificat: „Perioada de maturare a cărnii la temperaturi cuprinse între 0 °C și 2 °C trebuie să fie de cel puțin 3 zile, de la data sacrificării până la vânzarea către consumator.”

5. Modificare

Modificarea nr. 17: Actualizarea dispozițiilor referitoare la congelare

Motivul: Deși se menține interdicția privind congelarea/congelarea rapidă a carcaselor, a semicarcaselor și a sferturilor de carcasă, în prezent, este permisă congelarea bucăților ambalate în vid și sub alte forme, deoarece această formă de prezentare permite menținerea calității produsului oferit consumatorului, îmbunătățind în același timp canalele de comercializare datorită unor date de valabilitate mai flexibile și unei mai bune alinieri la nevoile actuale în materie de gestionare a produselor.

Textul original: „Congelarea este interzisă.”

Textul modificat: „Congelarea/congelarea rapidă a carcaselor, a semicarcaselor sau a sferturilor de carcasă este interzisă. Aceasta este permisă pentru bucățile ambalate în vid sau ambalate în alte forme de prezentare.”

6. Modificare

Modificarea nr. 18: Eliminarea dispozițiilor privind salubritatea și îngrijirea veterinară, substanțele interzise, transportul, abatoarele, sacrificarea, igiena, tranșarea și ambalarea, precum și a altor dispoziții

Motivul: Aceste aspecte sunt reglementate de legislația generală. Prin urmare, nu este necesar ca ele să fie menționate în caietul de sarcini al produsului.

Textul original:

„Salubritate și îngrijire veterinară. Animalele trebuie să fie decontaminate de grupul de protecție a sănătății animale din regiunea respectivă sau de serviciile oficiale competente. Intervențiile veterinare, intervențiile terapeutice prescrise și datele oricăror astfel de intervenții trebuie introduse în documentul individual de identificare. Medicul veterinar curant este singurul responsabil pentru utilizarea medicamentelor. În cazul în care animalelor destinate sacrificării li se administrează un tratament, trebuie să se înregistreze, de asemenea, perioada de așteptare necesară pentru eliminarea reziduurilor de medicamente.”

„Substanțe interzise. În conformitate cu legislația națională și comunitară existentă sau viitoare privind utilizarea medicamentelor prin administrarea lor fie împreună cu hrana pentru animale, fie în mod direct, în special Decretul-lege nr. 210/84 și Directivele 81/602/CEE, 85/358/CEE și 146/68 [sic] ale Consiliului, utilizarea substanțelor interzise este interzisă.”

„Transport. În conformitate cu legislația națională și comunitară existentă sau viitoare privind transportul animalelor vii, trebuie respectate următoarele norme: nu trebuie să existe forme de maltratare în timpul operațiunilor de încărcare și descărcare; spațiul minim indispensabil pentru bunăstarea animalelor trebuie respectat.”

„Abatoare. Abatoare autorizate de CE sau abatoare care aparțin rețelei naționale portugheze de abatoare.”

„Sacrificare. Trebuie respectată perioada de așteptare adecvată necesară pentru eliminarea reziduurilor, în conformitate cu dosarul individual și cu raportul emis de medicul veterinar. Trebuie respectată legislația națională și comunitară privind sacrificarea animalelor destinate consumului uman.”

„Igienă. La prelucrarea și prepararea cărnii trebuie să se respecte legislația națională și comunitară aplicabilă.”

„Tranșare și ambalare. Tranșarea trebuie efectuată de personal specializat într-o încăpere care a fost autorizată în mod corespunzător în acest scop.”

„Alte cerințe prevăzute de dispozițiile comunitare sau naționale. Producția, prelucrarea și comercializarea cărnii trebuie să respecte legislația națională și reglementările comunitare aplicabile. Cazurile care nu fac obiectul prezentului caiet de sarcini sunt reglementate de normele juridice aplicabile.”

Textul modificat: (eliminat).

7. Modificare

Modificarea nr. 19: Actualizarea dispozițiilor privind hrana pentru animale

Motivul: Din cauza formulării neclare, caietul de sarcini actual pare să interzică utilizarea hranei necompuse pentru animale care provine de la fermele învecinate, ceea ce nu are sens. În plus, nu pare să existe nicio restricție privind proveniența hranei combinate pentru animale, ceea ce, de asemenea, nu are sens. Scopul acestei modificări este de a clarifica normele care se aplică hranei pentru animale, în special atunci când aceasta provine din afara ariei geografice. Datorită acestei modificări, în cazul unei penurii de hrană pentru animale, producătorii vor fi acum în măsură să garanteze bunăstarea animalelor sau respectarea în continuare a specificațiilor unui alt sistem de calitate sau de certificare (de exemplu, agricultura ecologică). Am profitat de ocazie pentru a actualiza textul privind obligațiile de raportare ale operatorilor, având în vedere cerințele actuale în acest sens în ceea ce privește inspecțiile oficiale.

Textul original: „Creșterea animalelor este extensivă, densitatea șeptelului fiind mai mică de 1,4 UVM/ha. Vițeii sunt înțărcați la o vârstă cuprinsă între 6 și 9 luni. (...) Se continuă creșterea extensivă a animalelor după înțărcare, vițeii având o alimentație similară cu cea a mamelor.”

Textul modificat: „Animalele sunt crescute extensiv, cu o densitate a șeptelului mai mică de 1,4 UVM/ha. Vițeii se hrănesc cu lapte matern până la vârsta de 6-9 luni și pasc împreună cu mamele. Se continuă creșterea extensivă a animalelor după înțărcare, vițeii având o alimentație similară cu cea a mamelor.”

Textul original: „Hrana vițeilor poate fi completată cu hrană combinată pentru animale atunci când există o penurie de hrană pentru animale. (...) Completare: cu produse de la fermă sau hrană combinată pentru animale. Animalele sunt crescute extensiv, iar finisarea se poate baza pe produse obținute de la fermă sau pe hrană combinată pentru animale.”

Textul modificat: „Dacă este necesar, alimentația animalelor poate fi suplimentată cu produse provenind de la aceeași fermă sau de la alte ferme sau cu hrană combinată pentru animale. Animalele sunt crescute extensiv, iar finisarea se poate baza pe produse obținute de la aceeași fermă sau de la alte ferme sau pe hrană combinată pentru animale.”

Textul original: (inexistent)

Textul modificat: „Dacă este necesar să se utilizeze hrană pentru animale care nu provine de la aceeași fermă, producătorii ar trebui să acorde prioritate hranei pentru animale care provine de la alte ferme situate în aria geografică. În cazul în care acest lucru nu este posibil, se poate utiliza hrană pentru animale provenită din afara ariei geografice, cu condiția ca aceasta să nu depășească 50 % din substanța uscată pe an.”

Textul original: „Utilizarea hranei combinate pentru animale trebuie să fie autorizată de grupul de producători. Acest lucru trebuie notificat, precum și orice autorizație eliberată organismului privat de control, astfel încât utilizarea și caracteristicile acestui tip de hrană pentru animale să poată fi controlate.”

Textul modificat: „Utilizarea hranei pentru animale care provine de la alte ferme și a hranei combinate pentru animale trebuie să fie notificată organismului de control astfel încât să poată fi verificate sursa, caracteristicile și cantitățile utilizate sau destinate utilizării.”

8. Modificare

Modificarea nr. 20: Actualizarea dispozițiilor privind excluderea produselor

Motivul: Scopul acestei modificări este de a clarifica dispozițiile privind excluderea produselor din caietul de sarcini.

Textul original: „Excludere. Denumirea de origine protejată nu poate fi atribuită carcaselor sau bucăților de carne care: nu respectă specificațiile privind producția, prelucrarea și comercializarea prevăzute în prezentul document; au fost deteriorate în timpul procesului de sacrificare, de sângerare, de eviscerare etc.”

Textul modificat: „Excludere. Certificarea nu trebuie acordată cărnii obținute din carcase sau bucăți care au fost deteriorate (în timpul procesului de sacrificare, de sângerare, de eviscerare etc.) într-o asemenea măsură încât respectarea legislației sau a prezentului caiet de sarcini să fie compromisă.”

5.4. Etichetare

1. Modificare

Modificarea nr. 21: Eliminarea dispozițiilor privind identificarea și etichetarea

Motivul: Aceste aspecte sunt reglementate de legislația generală. Prin urmare, nu este necesar ca ele să fie menționate în caietul de sarcini al produsului.

Textul original: „Identificare și etichetare. Carnea trebuie să fie identificată prin aplicarea unei ștampile, a unui autocolant sau a unui ambalaj cu următoarea denumire: CARNE MERTOLENGA - D.O.. Carcasele trebuie ștampilate în diferite puncte pe fiecare semicarcasă. Bucățile ambalate trebuie identificate cu ajutorul autocolantelor sau al ambalajelor ștampilate. Tăvițele de carne și preparatele din carne trebuie identificate cu ajutorul autocolantelor. Numele producătorului, identitatea și tipul animalului, vârsta și data sacrificării trebuie, de asemenea, să fie indicate într-un formular individual. Formularul respectiv trebuie să însoțească carcasele și alte forme de prezentare în timpul transportului și al comercializării. În ceea ce privește bucățile ambalate în vid, tăvițele de carne sau preparatele din carne, pe lângă mențiunile de mai sus, care trebuie să fie vizibile pe etichetă, trebuie, de asemenea, identificate bucata sau bucățile din ambalajul respectiv, precum și greutatea acestora.”

Textul modificat: (eliminat).

2. Modificare

Modificarea nr. 22: Actualizarea elementelor specifice ale etichetării

Motivul: Eliminarea referințelor și dispozițiilor juridice caduce care sunt redundante din punct de vedere juridic. Eliminarea cerinței obligatorii de a utiliza marca comercială și logoul „Carne Mertolenga” (a căror utilizare este rezervată exclusiv membrilor grupului), întrucât niciun operator nu poate fi obligat să fie membru al grupului.

Textul original: „Etichetarea trebuie efectuată în conformitate cu legislația în vigoare (Decretul-lege nr. 170/92 și Ordinul ministerial de punere în aplicare nr. 119/93) și trebuie să includă următoarele informații: Marca comercială și logoul: Carne Mertolenga – DO; Tipul de produs: [Novilho (tăuraș)/ Novilha (junincă)/ Vitela (vițel)]; Identificarea bucății: (file, vrăbioară anterior etc.); Greutate netă; Data sacrificării; Alte elemente considerate relevante. Marcajul DOP «Carne Mertolenga», simbolurile și logourile respective utilizate pe etichetă și publicitatea pentru carne pot fi utilizate numai în condițiile prevăzute în regulamentele comunitare aplicabile și în Ordinul legislativ nr. 293/93.”

Textul modificat: „Indiferent de forma de prezentare, produsele «Carne Mertolenga» trebuie: - să aibă una dintre următoarele mențiuni pe etichetă: «CARNE MERTOLENGA – DENOMINAÇÃO DE ORIGEM PROTEGIDA» [CARNE MERTOLENGA – DENUMIRE DE ORIGINE PROTEJATĂ] sau «CARNE MERTOLENGA DOP» [DOP CARNE MERTOLENGA]; - să identifice, de asemenea, organismul de control.”

5.5. Altele

1. Modificare

Modificarea nr. 23: Eliminarea dispozițiilor privind comercializarea produsului

Motivul: Eliminarea dispozițiilor care sunt inutile sau care nu sunt în conformitate cu legislația.

Textul original: „Comercializare. Tipul de comercializare adoptat trebuie să fie definit de Mertolenga, Lda. și poate lua următoarele forme: vânzări directe efectuate de Mertocar, Lda; vânzarea de către alte întreprinderi comerciale reglementată printr-un protocol. Protocoalele semnate cu alte întreprinderi comerciale trebuie să definească normele care se aplică prezentării, conservării și vânzării produselor în conformitate cu prezentul caiet de sarcini.”

Textul modificat: (eliminat).

2. Modificare

Modificarea nr. 24: Actualizarea informațiilor privind organismul de control (punctul 7 din caietul de sarcini)

Motivul: Această modificare este justificată de faptul că autoritatea competentă a desemnat o altă entitate drept organism de control și certificare pentru „Carne Mertolenga”.

O serie de factori au fost luați în considerare atunci când s-a propus această modificare.

În primul rând, informațiile privind organismul de control își pot pierde rapid actualitatea (din cauza retragerii numirii, a pierderii acreditării, a schimbării adresei etc.).

În al doilea rând, acest capitol din caietul de sarcini nu are statut de reglementare. În conformitate cu legislația aplicabilă privind inspecțiile oficiale, acest produs este inspectat de organismul de control căruia autoritatea competentă îi deleagă această responsabilitate, indiferent de conținutul caietului de sarcini cu privire la această chestiune. Faptul că acest capitol nu are un caracter normativ înseamnă că actualizarea acestuia este mai puțin relevantă pentru producători și, prin urmare, aceștia au tendința de a solicita actualizarea sa doar atunci când este necesar să se modifice și alte aspecte ale caietului de sarcini. Acesta este motivul pentru care acest capitol, atunci când devine învechit, tinde să rămână mult timp neactualizat. De fapt, textul privind organismul de control din caietul de sarcini actual și-a pierdut actualitatea de peste optsprezece ani, fără ca producătorii să fi considerat necesar să solicite o actualizare (având în vedere faptul că produsul a continuat să fie inspectat în conformitate cu legislația aplicabilă).

În al treilea rând, depunerea unei cereri de modificare a caietului de sarcini implică anumite costuri pentru grup și producători (timp investit, alocarea de resurse umane, cheltuieli pentru comunicații, materiale consumate etc.). Aceste costuri trebuie menținute la un nivel minim și, prin urmare, grupul și producătorii nu ar trebui să fie obligați să le suporte de fiecare dată când se schimbă denumirea unei autorități sau adresa unui organism de control.

În cele din urmă, numele și adresa autorităților și organismelor de control relevante sunt puse la dispoziția publicului de către Comisia Europeană și este responsabilitatea statelor membre să se asigure că aceste informații sunt întotdeauna actualizate.

Prin urmare, înțelegem că este mai bine să se includă o trimitere la locul în care pot fi găsite numele și adresa organismului de control, deoarece acest lucru permite respectarea dispozițiilor articolului 7 din Regulamentul (UE) nr. 1151/2012 și asigură faptul că informațiile privind organismul de control sunt actualizate.

Textul original: „Associação de Criadores de Bovinos Mertolengos [Asociația crescătorilor de bovine Mertolenga], cu sediul la Lg. Alexandre Herculano, no 8, în Évora, este propusă ca organism privat de inspecție și certificare. Această asociație este responsabilă de gestionarea registrului genealogic pentru rasa Mertolenga, ceea ce înseamnă că va putea identifica în mod rapid și fiabil originea carcaselor care urmează să fie certificate. Aceasta dispune de personal calificat și de resursele auxiliare necesare pentru efectuarea inspecțiilor care se impun.”

Textul modificat: „Autoritatea competentă responsabilă cu efectuarea controalelor oficiale pentru verificarea respectării cerințelor legale ale sistemului IGP este Direcția Generală Agricultură și Dezvoltare Rurală [Direção-Geral de Agricultura e Desenvolvimento Rural – DGADR], cu sediul social la Av. Afonso Costa, n.o 3, 1949-002 Lisabona. Verificarea certificării va fi efectuată de organismul de control desemnat.”

3. Modificare

Modificarea nr. 25: Eliminarea dispozițiilor privind neregulile și căile de atac

Motivul: Eliminarea dispozițiilor privind aplicarea sancțiunilor. Responsabilitatea pentru definirea acestora revine autorității competente și, prin urmare, ele nu ar trebui incluse în caietul de sarcini al produsului.

Textul original: „Nereguli. Nerespectarea normelor stabilite în caietul de sarcini al DOP «Carne Mertolenga» poate conduce la: 1. un avertisment scris; 2. suspendarea temporară a producătorului contravenient; 3. interzicerea utilizării certificării. Conducerea MERTOCAR, Lda. va fi responsabilă pentru evaluarea lipsei de conformitate și a gravității acesteia, după audierea părților implicate. Decizia se va baza pe gravitatea neregulii detectate și se va ține seama de încălcările repetate. Procedurile vor fi raportate organismului privat de control.”

Textul modificat: (eliminat).

Textul original: „Căi de atac. Orice cale de atac împotriva unei sancțiuni aleasă de MERTOCAR, Lda. trebuie să respecte această ordine de depunere: conducere; adunarea generală; IMAIAA (Institutul piețelor agricole și al sectorului agroalimentar)”

Textul modificat: (eliminat).

4. Modificare

Modificarea nr. 26: Înlocuirea expresiei „jumătatea secolului” cu „jumătatea secolului XX” (modificarea formulării – punctul 6 din caietul de sarcini)

Motivul: Trimiterea la secolul XX a fost adăugată în text, deoarece caietul de sarcini a fost elaborat în anii 1990, iar acum ne aflăm în secolul XXI.

Textul original: „Din aceste zone, s-a răspândit în regiunile Alentejo și Ribatejo la jumătatea secolului.”

Textul modificat: „Din aceste zone, s-a răspândit în regiunile Alentejo și Ribatejo la jumătatea secolului XX.”

5. Modificare

Modificarea nr. 27: Eliminarea unui paragraf

Motivul: Acest paragraf nu este necesar. Acesta se elimină deoarece nu corespunde cu restul textului.

Textul original: „În prezent, pe baza unui volum considerabil de cercetări aplicate, este de apreciat productivitatea bovinelor Mertolenga. În comparație cu alte rase portugheze, aceasta este considerată cea mai bună rasă de bovine pentru creșterea extensivă și, prin urmare, a fost actualizată și inclusă în spiritul noii PAC.”

Textul modificat: (eliminat).

DOCUMENT UNIC

„Carne Mertolenga”

Nr. UE: PDO-PT-0212-AM01 – 1 martie 2018

DOP (X) IGP ( )

1. Denumirea (denumirile) [a (ale) dop sau igp]

„Carne Mertolenga”

2. Statul membru sau țara terță

Portugalia

3. Descrierea produsului agricol sau alimentar

3.1. Tipul de produs

Clasa 1.1. Carne și organe comestibile proaspete

3.2. Descrierea produsului căruia i se aplică denumirea de la punctul 1

Carne provenită de la animale din rasa Mertolenga, care au fost înscrise în registrul de nașteri, născute dintr-o vacă și un taur care au fost înscriși în registrul genealogic pentru rasa de bovine Mertolenga.

Categorii de vârstă:

„Vitela” (vițel) – animale în vârstă de peste 6 luni și de maximum 10 luni la momentul sacrificării.

„Vitelão” (bovină tânără) – animale în vârstă de peste 10 luni și de maximum 15 luni la momentul sacrificării.

„Novilho/novilha” (tăuraș/junincă) – animale în vârstă de peste 15 luni și de maximum 30 de luni la momentul sacrificării.

Carcasele animalelor din alte categorii de vârstă sunt, de asemenea, eligibile pentru certificare.

Clasificarea carcaselor permisă:

Conformație: Pentru categoria de vârstă tăuraș/junincă, se permit categoriile U, R și O. Pentru alte categorii de vârstă, se permit categoriile U, R, O și P.

Grăsime: Trebuie să fie fermă, nonexudativă și cu o culoare care variază de la alb la galben. Carcasele de categoria 4 pot fi certificate numai atunci când urmează să fie tranșate. Se exclud carcasele de categoria 5.

Culoare: De la roz închis la roșu închis.

pH: sub 6.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Animalele sunt crescute extensiv, cu o densitate a șeptelului mai mică de 1,4 UVM/ha.

Vițeii se hrănesc cu lapte matern până la vârsta de 6-9 luni și pasc împreună cu mamele. Se continuă creșterea extensivă a animalelor după înțărcare, vițeii având o alimentație similară cu cea a mamelor.

Efectivele de animale se hrănesc în general pe pășuni (naturale sau îmbunătățite), cu paie, cu fân/furaje însilozate, cu otavă și cu ghinde. Dacă este necesar, alimentația animalelor poate fi suplimentată cu produse provenind de la aceeași fermă sau de la alte ferme sau cu hrană combinată pentru animale.

Animalele sunt crescute extensiv, iar finisarea se poate baza pe produse obținute de la aceeași fermă sau de la alte ferme sau pe hrană combinată pentru animale.

În cazul în care este necesar să se utilizeze hrană care nu provine de la fermă pentru a asigura, de exemplu, bunăstarea continuă a animalelor sau respectarea în continuare a specificațiilor unui alt sistem de calitate (cum ar fi producția ecologică) sau de certificare, producătorii ar trebui să favorizeze utilizarea hranei pentru animale de la alte ferme situate în aria geografică. În cazul în care acest lucru nu este posibil, se poate utiliza hrană pentru animale provenită din afara ariei geografice, cu condiția ca aceasta să nu depășească 50 % din substanța uscată pe an și cu condiția să nu fie afectate caracteristicile esențiale ale cărnii, astfel cum sunt specificate în descrierea produsului.

3.4. Etape specifice ale producției care trebuie să se desfășoare în aria geografică delimitată

Naștere, creștere și sacrificare.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

„Carne Mertolenga” poate fi prezentată spre vânzare sub formă de carcase, semicarcase, sferturi de carcasă sau bucăți ambalate în vid, tăvițe sau preparate din carne. Congelarea/congelarea rapidă a carcaselor, a semicarcaselor sau a sferturilor de carcasă este interzisă. Aceasta este permisă pentru bucățile ambalate în vid sau ambalate în alte forme de prezentare.

3.6. Norme specifice privind etichetarea produsului la care se referă denumirea înregistrată

Indiferent de forma de prezentare, produsele „Carne Mertolenga” trebuie:

— să aibă una dintre următoarele mențiuni pe etichetă: „Carne Mertolenga – Denominação de Origem Protegida” [Carne Mertolenga – Denumire de origine protejată] sau „Carne Mertolenga DOP” [DOP Carne Mertolenga];

— să identifice, de asemenea, organismul de control.

4. Delimitarea concisă a ariei geografice

Districtele Portalegre, Santarém, Évora, Beja și Setúbal.

5. Legătura cu aria geografică

Aria geografică a produsului „Carne Mertolenga” se caracterizează prin clima mediteraneeană, cu precipitații anuale cuprinse între 450 și 800 l/m2, concentrate în principal toamna și iarna. Verile sunt fierbinți și uscate. Aceste condiții climatice sunt în mare parte responsabile de prezența predominantă în această zonă a unităților zootehnice extensive, dintre care majoritatea includ pajiști împădurite cu stejar de plută și stejar de piatră.

Aceste condiții au favorizat dezvoltarea în regiune a rasei de bovine Mertolenga, bine cunoscută pentru caracterul rustic, longevitatea și frugalitatea sa. Trebuie remarcat, de asemenea, gradul ridicat de fertilitate, longevitatea reproductivă și capacitatea sa de a transforma cea mai grosieră hrană în carne de calitate superioară. Se consideră că această rasă este originară din patru locuri: comuna Barrancos și zonele cele mai sărace din Serpa și Beja, Vale do Sado și Vale do Sorraia. În trecutul îndepărtat, termenul „mertolengo” era utilizat pentru a descrie tipul de bovine care erau bine adaptate la terenul accidentat din Mértola și Alcoutim, cu relief deluros, destul de ondulat și cu nutreț limitat, datorită staturii lor mici și caracterului lor rustic. Din aceste zone, rasa s-a răspândit în regiunile Alentejo și Ribatejo.

Aceste bovine sunt hrănite cu o alimentație bazată pe pășuni naturale sau ameliorate, ghinde și miriște de cereale. În mod normal, alte tipuri de hrană sunt utilizate numai în situații de penurie extremă de hrană pentru animale. Având în vedere că hrana pentru animale este abundentă doar primăvara și că este aproape întotdeauna deficitară din punct de vedere calitativ, adaptarea extraordinară a acestor bovine la penurii frecvente este esențială pentru asigurarea supraviețuirii lor în regiunea de producție. În unele cazuri, acestea sunt considerate singura opțiune posibilă pentru creșterea animalelor.

Date fiind condițiile din regiunea de producție, animalele sunt crescute într-un sistem extensiv (o densitate a șeptelului mai mică de 1,4 UVM/ha), utilizându-se pajiștile de stejar de piatră care sunt tipice regiunii. Datorită acestui sistem de producție, precum și caracteristicilor rasei, animalele au dimensiuni mici și medii, au carcase relativ ușoare pentru vârsta lor la momentul sacrificării și nu au o cantitate mare de grăsime internă sau externă. Aceste carcase au dimensiuni mici și proporționale și o grăsime fermă, nonexudativă. Culoarea lor variază de la alb la galben, iar culoarea cărnii variază de la roz închis la roșu închis.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://www.dgadr.gov.pt/images/docs/val/dop_igp_etg/Valor/CE_Carne_Mertolenga.pdf

(1) JO L 343, 14.12.2012, p. 1.